Deymon Albarn
Deymon Albarn (ing. Damon Albarn; 23 mart 1968, London) — İngiltərə musiqiçisi. Blur və virtual qrup Gorillaz-ın yaradıcısı. Deymon Albarn orta təhsilini Stenvey məktəbində almışdır. Sonralar dostu və sinif yoldaşı Qrem Kokson ilə Blur qrupunu yaradırlar. Onların debüt albomu olan "Leisure" 1991-ci ildə buraxılır. Deymonun çıxardığı sonrakı studiya albomları rəğbətlə qarşılanır: "Modern Life Is Rubbish" (1993), "Parklife" (1994) və "The Great Escape" (1995). Bu albomları ilə Blur, Böyük Britaniyanın ən böyük qruplarından birinə çevrilir. Qrup 12 illik fasilədən sonra 2015-ci ildə "The Magic Whip" adlı albomu ilə səhnələrə qayıdıb. Albarn 1998-ci ildə komiks rəssamı Ceymi Hyulett ilə virtual qrup Gorillaz-ın əsasını qoyub. Hip-hop, dub, pop, trip-hop musiqi elementlərini daşıyan Gorillaz, 2001-ci ildə öz adını daşıyan ilk albomunu buraxaraq dünya miqyasında uğur qazanmışdır. Deymon bu uydurma qrupun bütün mahnılarını özü yazır. Həmçinin o, çox vaxt digər sənətçilərlə də əməkdaşlıq edir.